E-6581/2005

Mál þetta, sem dómtekið var 30. nóvember sl., er höfðað með stefnu birtri 6. október 2005.

Stefnandi er H.B. Harðarson ehf., Skógarhlíð 9, Reykjavík, nú HBH Framkvæmdir ehf. s. st.

Stefndi er H-kk-nf I-kk-nf H-kk-nf, Gunnarssundi 10, Hafnarfirði.

Dómkröfur stefnanda eru þær að stefndi verði dæmdur til að greiða stefnanda 335.049 krónur ásamt dráttarvöxtum samkvæmt III. kafla laga nr. 38/2001, frá 1. maí 2004 til greiðsludags. Þá er krafist málskostnaðar.

Stefndi krefst þess aðallega að hann verði sýknaður af öllum kröfum stefnanda og honum dæmdur málskostnaður. Til vara krefst stefndi þess að dómkröfur verði stórlega lækkaðar og málskostnaður verði felldur niður.

Stefnandi krefur um greiðslu fyrir vinnu, efni, akstur og vélavinnu vegna standsetningar á gufubaði að Gunnarssundi 10 í marsmánuði 2004 og er reikningur hans vegna þessa að fjárhæð 269.116 krónur auk virðisaukaskatts að fjárhæð 65.933 krónur eða samtals 335.049 krónur.

Af hálfu stefnda er krafist sýknu á þeirri forsendu að stefndi hafi aldrei samið við stefnanda um að sá fyrrnefndi tæki að sér verk það sem krafið er um greiðslu fyrir. Hafi stefndi samið við Trésmiðjuna Brim ehf. um að vinna tiltekin verk fyrir sig að Gunnarsundi 10. Telur stefndi að framkvæmd verka þeirra er Brim ehf. annaðist hafi verið verulega áfátt og gerir kröfu um sýknu þar sem stefnandi eigi enga kröfu á hendur honum. Byggir stefndi á því að hann hafi samið við Trésmiðjuna Brim ehf. um verk það sem hann er krafinn um greiðslu fyrir hér.

Af hálfu stefnanda hefur verið lagður fram kaupsamningur frá 24. febrúar 2004 sem stefnandi gerði við Trésmiðjuna Brim ehf. Samkvæmt honum keypti stefnandi rekstur trésmíðaverkstæðis og þjónustu ásamt tengdum rekstri og viðskiptasamböndum ásamt öllum lager félagsins og allan rétt tengdan verkstæði félagsins.

Verk það sem stefnandi krefur um greiðslu fyrir hér var unnið dagana 8 – 11. mars 2004 eða eftir að stefnandi keypti rekstur Trémiðjunnar Brims ehf. en afhending hins selda skyldi fara fram 23. febrúar samkvæmt fyrrnefndum kaupsamningi.

Forsvarsmaður stefnanda sendi stefnda reikning sem liggur frammi í málinu ásamt fylgigögnum. Reikningurinn er dagsettur 31. mars 2004. Kemur greinilega fram á honum og fylgiskjölunum að H.B. Harðarson ehf. er að krefja stefnda um greiðslu og enn fremur eru reikningar fyrir efni stílaðir á stefnanda, H.B. Harðarson ehf.

Vitnið Þ-kk-nf G-kk-nf bar að hann hefði sagt stefnda frá því að hann væri búinn að selja rekstur Brims ehf. til stefnanda og að þeir gætu ekki tekið að sér verkið.

Eins og reikningar þeir er stefnandi sendi stefnda, í framhaldi af því að starfsmenn hans unnu umkrafið verk fyrir stefnda, bera með sér, var verkið unnið á vegum stefnanda máls þessa. Ekki hafa komið fram athugasemdir af hálfu stefnda um að verkinu væri ábótavant.

Ekki verður annað ráðið af gögnum málsins en að stefndi hafi beðið starfsmenn stefnanda, sem áður höfðu unnið á vegum Brims ehf., um að ljúka því verki að útbúa gufubað að Gunnarsundi 10 í Hafnarfirði. Þegar til þess er litið að stefnandi hafði keypt rekstur Brims ehf. og ekki er sýnt fram á að það fyrirtæki hafi runnið inn í stefnanda þykir stefndi ekki geta heft uppi skuldajafnaðarkröfu gagnvart stefnanda. Bendir reikningsgerð stefnanda og til þess að verk það sem hér er krafið um hafi að öllu leyti verið á vegum þess fyrirtækis.

Samkvæmt þessu verður fallist á kröfur stefnanda á hendur stefnda að öllu leyti og stefndi dæmdur til greiðslu stefnukröfu með vöxtum eins og greinir í dómsorði.

Stefndi greiði stefnanda 200.000 krónur í málskostnað.

DÓMSORÐ

Stefndi, H-kk-nf I-kk-nf H-kk-nf, greiði stefnanda, HBH Framkvæmdum ehf. 335.049 krónur ásamt dráttarvöxtum samkvæmt III. kafla laga nr. 38/2001, frá 1. maí 2004 til greiðsludags.

Stefndi greiði stefnanda 200.000 krónur í málskostnað.

A-x-x V. M-kk-nf